Wat gebeur, is dikwels buite ons eie vermoë | Netwerk24
Wat gebeur, is dikwels buite ons eie vermoë
Deur Joanie Mostert, Goodwood 17 Oktober 2020 09:05
Menige mens had seker al die ervaring van in die veld te stap, die sonnetjie warm aan't bak, geen windjie wat roer nie, net jy en die allenigheid en die sonbesies se roep.
En dan, so vanuit die niet, staan daar ineens 'n dwarrelwindjie op. Vlugvoetig dog vergeefs poog jy om dié ongewenste dansmaat te ontwyk, maar asof speels, trek hy déúr jou en jy spoeg droë blare en slaan boë stof uit jou klere, jou oë skoon aan't traan.
So met die lees van Die Burger bewandel jy die aarde met sy bietjie lief, sy baie leed en word jy teen wil en dank ingetrek, word die dwarrelwindjie 'n storm. Jy moet skuilte soek vir jou binnemure se sterk staan, jou oë se nugter sien, jou spore se agterlaat, jou hart se geloof.
"Senekal op mespunt" (16.10) word die storm, 'n tsoenami. Ons moet daadwerklik 'n inkeer, 'n terugkeer, skep. In die verte dans die dwarrelwindjie voort tot waar hy oplos teen die niet. Wat gebeur, is dikwels buite ons eie vermoë. En daarin lê die hoop, onbeskaam.
• Laat hoor van jou: Stuur jou brief na dbmening@dieburger.com. Briewe moet vergesel wees van die skrywer se naam, adres en telefoonnommer. Briewe korter as 400 woorde sal voorkeur kry. Die Burger behou die reg voor om briewe te redigeer en te verkort.